26 JUNIE – Afrikanergeskiedenis
1860 – Eerste spoorlyn in Suid-Afrika geopen
Op hierdie dag is die eerste spoorbaan in Suid-Afrika vir verkeer oopgestel. Die lyntjie was 3 km lank en het van die Punt na Durban geloop. Dit was die werk van 'n private maatskappy, die Natal Railway Company. 'n Tweede spoorlyn, van Kaapstad na Wellington, is in 1863 in gebruik geneem. Die was 91 km lank en is ook deur 'n private onderneming, die Cape Town Railway and Dock Company, opgerig. Tot en met die ontdekking van diamante en goud was spoorwegontwikkeling traag en moeisaam. Hierna het spoorwegbou egter baie snel toegeneem. Vandag beslaan die spoorbane van die RSA 'n afstand van 22 288 081 km. So het uit 'n klein begin 'n reusagtige bedryf ontwikkel. Spoorbane het vir die SA van die 19de eeu drastiese veranderinge beteken. Voor die tydvak van spoorweë en spoorverbinding was kommunikasie beperk. Verbinding het per ossewa geskied. Laasgenoemde was uit die aard stadig en moeilik. Spoorweë het dit alles verander: mense en gebiede is in 'n versnelde mate nader aan mekaar gebring. Die RSA van vandag is ondenkbaar sonder die SA Spoorweë. Dit vorm die basis vir verbinding, kommunikasie en vir die ekonomie. Vir die Boerebevolking van die 19de eeu was die koms van die ysterperd op spoorstawe aanvanklik rampspoedig, 'n ekonomiese terugslag. Dit het naamlik die einde beteken van transportryery – 'n bedryf waaruit baie boere 'n ekonomies gesonde bestaan gemaak het – en sodoende ook van die wamakersbedryf wat uitsluitlik in Boerehande was.
1888 – Die eerste pasiënt word tot die Volkshospitaal in Pretoria toegelaat
1892 – Die Oranje-Vrystaatse Onderwysersvereniging (OVSOV) gestig
Omdat daar onder die Vrystaatse onderwysers 'n behoefte gevoel is aan 'n vereniging om enersyds die belange van die onderwys en onderwysers te behartig en andersyds te sorg dat die kollegiale bande versterk word en vir hulle in die bres te tree, en, waar nodig, finansiële steun te verleen, is op hierdie dag in Bloemfontein die Oranje-Vrystaat-Onderwysersvereniging (OVOV) gestig.
1904 – Eerste posboot, Armadale Castle, gooi anker in Durban
Op hierdie dag het die eerste groot skip, die Armadale Castle, Durban-hawe binnegevaar. Sy was die nuwe vlagskip van die Union-Castle Line en was 174 meter lank en het 12976 ton geweeg.
1770 – Jacobus Johannes Uys, Voortrekkerpatriarg († Julie 1838)
Die eerbiedwaardige Voortrekkerpatriarg, Jacobus Johannes Uys, is in die huidige distrik Bredasdorp gebore. Hy trek na Natal uit die distrik Uitenhage. En in April 1837 oorhandig die Engelssprekendes van Grahamstad uit agting aan hom en sy geselskap (sowat honderd siele) 'n groot Statebybel. Jacobus Uys is in Julie 1838 naby die huidige Pietermaritzburg oorlede. Die bekendste van sy vyftien kinders is die Voortrekkerleier, Piet Uys.
1806 – Anna Susanna (Antjie) Scheepers, Afrikanerpioniersvrou († 9 Augustus 1878)
1926 – Louis Pienaar, regter, diplomaat en die laaste blanke administrateur van Suidwes-Afrika († 5 November 2012)